Morten Helveg Petersen (RV), 1999-11-16:
Tilpasning er også et nøgleord i diskussionen om grænsehandel - en diskussion, der nødvendigvis må tage sit udgangspunkt i en vurdering af, hvor stort problemet egentlig er.
Der fokuseres i debatten næsten altid på handelen over den dansk-tyske grænse, men det er jo kun en del af sagen.
I en ordentlig diskussion om grænsehandel
må man nødvendigvis også inddrage grænsehandelen i forhold til Sverige, og når man gør det, ser billedet lidt anderledes ud, end man typisk får indtryk af ved at se overskrifterne i aviserne.
En ordentlig diskussion om grænsehandel bør også indbefatte spørgsmålet om avancer, ikke kun fokusere på afgifter og momsforskelle, men også på spørgsmålet om forskelle i avancer.
Lad mig så tilføje, hvad der ikke har været fremme her i debatten i dag i særlig stor udstrækning, synes jeg, at grænsehandelen i dag ikke er højere, end den var eksempelvis i 1989.
Vi skal tilpasse os som en lille, åben økonomi.
Regeringen har også på dette punkt godt styr på dagsordenen og en vilje til at være på højde med de udfordringer, som vi mødes af i de kommende år.
Vi får måske også hjælp udefra.
Der er tegn i sol og måne på, at eksempelvis tyskerne sætter forskellige afgifter op, men det skal vi selvfølgelig ikke basere os på udelukkende.
Derfor er vi hele tiden nødt til at følge udviklingen nøje, og det har vi også en erklæret vilje til. Hvad angår det mere generelle om Danmarks mulighed for at føre en aktiv finanspolitik, må det indledningsvis slås fast, at vi kan føre den finanspolitik, vi vil.
Men vi er en lille, åben økonomi, og derfor er vi hele tiden nødt til at vurdere de forskellige politiske og økonomiske instrumenters egnethed i forhold til deres effekt. Det indebærer selvfølgelig, som jeg ser det, at man skal kunne råde over redskaber, der gør det muligt henholdsvis at sætte skatter op og sætte skatter ned afhængigt af situationen.
Nogle tider vil der være behov for det ene, nogle tider vil der være behov for det andet.
Og det siger sig selv, at hvis man lægger sig fast på ikke at sætte nogen former for skatter eller afgifter op, ja, så frasiger man sig sin handlefrihed og sit manøvrerum, og den økonomiske politik bliver stiv, og det kan ingen være tjent med.
Den siddende regering har da også siden 1993 vist, at en aktiv finanspolitik ikke blot er mulig, men faktisk kan føre til særdeles gode resultater.
I de kommende år vil internationalt samarbejde og koordination stå højt også på den radikale dagsorden.
For en lang række af de økonomiske spørgsmål er koordination og samarbejde vejen frem.
Vi ser på handelsområdet, hvordan øget internationalt samarbejde i WTO er vigtigt.
På beskatningsområdet vil en fælles løsning i EU trænge sig på på nogle områder.
Det er i hvert fald en diskussion, som vi skal gå ind i med interesse.
Selskabsskatteområdet har været fremhævet i dag.
Afgifter og moms er selvfølgelig noget andet.
Men til syvende og sidst er fordeling og velfærd altså vores eget ansvar i Danmark.
Der er ikke nogen, der kommer udefra og fortæller os, hvordan vi skal klare de sager.
Det bestemmer vi selv.
Derfor er det også op til os selv, hvordan vi vil håndtere udfordringerne i de kommende år, og det har jeg fuld tillid til at regeringen har styr på i sin dagsorden for den økonomiske politik.
Jeg skal til slut sige, at Det Radikale Venstre ikke kan stemme for nogen af forslagene.